“ไทยไลอ้อนแอร์” วุ่นเปลี่ยนโบอิ้งแม็กซ์หลังสิงคโปร์แบนเข้า-ออกปท. เซ่นปัญหาเครื่องตกบ่อย
"ไทยไลอ้อนแอร์" วุ่นเปลี่ยนโบอิ้งแม็กซ์หลังสิงคโปร์แบนเข้า-ออกปท. เซ่นปัญหาเครื่องตกบ่อย
12 มี.ค. 2562

สำนักงานการบินพลเรือนแห่งประเทศไทย (กพท.) แจ้งว่า ล่าสุด สำนักงานการบินพลเรือนของประเทศสิงคโปร์ ได้ออกประกาศห้ามสายการบินจากทั่วโลกที่ใช้เครื่องบินบินโบอิ้ง 737 MAX บินเข้า และออกประเทศสิงคโปร์ โดยจะมีผลบังคับเริ่มตั้งแต่เวลา 14.00 น. (เวลาสิงคโปร์) ของวันนี้(12 มี.ค.) เป็นต้นไป เนื่องจากมีความกังวลต่อความไม่ปลอดภัยหลังจากที่เครื่องบินโบอิ้ง MAX ตกติดต่อกันในช่วง 5 เดือนที่ผ่านมา
ทั้งนี้ การบังคับใช้มาตรการดังกล่าวได้ส่งผลกระทบทำให้สายการบินไทยไลอ้อน ไม่สามารถบินเข้าไปยังสิงคโปร์ได้ เนื่องจากมีการใช้เครื่องบินชนิดที่ถูกสั่งห้ามทำการบินเส้นทาง กรุงเทพ-สิงคโปร์ –กรุงเทพ เบื้องต้น กพท. ได้ประสานไปยังสายการบินไทยไลออ้อนแอร์ ให้ทำการเปลี่ยนแบบเครื่องบินในการบินเข้าและออกจาก ประเทศสิงคโปร์ เพื่อให้เที่ยวบินสามารถบินจากกรุงเทพไปยังสิงคโปร์ได้ตามปกติ ซึ่งขณะนี้สายการบินไทยไลอ้อนแอร์รับทราบและเตรียมทำการปรับเปลี่ยนชนิดของเครื่องบินแล้ว
“วันนี้ สายการบินไทยไลอ้อนแอร์ มีกำหนดที่จะบินจากไทยไปยังสิงคโปร์ เที่ยวแรก ประมาณ 10 .00 น. ของวันนี้ ซึ่ง กพท. ได้แจ้งให้ สายการบินทำการเปลี่ยนแบบเครื่องบิน ซึ่งก็ทราบว่าสายการบินได้เปลี่ยนแบบเครื่องบินแล้ว เพื่อให้บินเข้าสิงคโปร์ได้ ซึ่งปัจจุบันทราบว่า ไทยไลออ้อนแอร์มีเครื่องบินใช้อยู่หลายรุ่น”
อย่างไรก็ตาม ขณะนี้ยังไม่มีความจำเป็นที่ กพท.จะออกประกาศให้ ไทยไลออ้อนทำการหยุดบิน เนื่องจากก่อนหน้านี้สายการบินปรับปรุงคู่มือด้านการปฏิบัติตามขั้นตอนความปลอดภัยด้านการบินตามคำแนะนำของสำนักงานบริหารการบินแห่งชาติสหรัฐอเมริกา (เอฟเอเอ) ครบถ้วนแล้ว